SK Úradný vestník Európskej únie C 157/11

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny

(2018/C 157/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„VLEES VAN HET ROOD RAS VAN WEST-VLAANDEREN“

EÚ č.: PDO-BE-02261 – 11.1.2017

CHOP ( X ) CHZO ( )

1. Názov

„Vlees van het rood ras van West-Vlaanderen“

2. Členský štát alebo tretia krajina

Belgicko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Názov „Vlees van het rood ras van West-Vlaanderen“ sa môže používať iba pre čerstvé mäso pochádzajúce z tri a polročných až osemročných kráv plemena Belgické červené a z dvojročných až tri a polročných býčkov plemena Belgické červené.

Jatočné telá musia spĺňať tieto špecifikácie:

— hmotnosť: najmenej 380 kg;

— mäsitosť: triedy S, E, U, R a O klasifikačnej stupnice SEUROP pre hovädzí dobytok;

— vrstva tuku na povrchu: 2, 3, 4 alebo 5.

Mäso je tmavočervené s jemným, miernym žilkovaním a jemne zrnitou štruktúrou.

Mäso má plnú, výraznú chuť a tenké prúžky tuku mu dodávajú smotanový nádych.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

75 – 100 % objemového krmiva (tráva a výrobky z trávnych porastov), ktoré je potravou kráv a býčkov plemena Belgické červené, sa vyrába v zemepisnej oblasti, predovšetkým v jednotlivých poľnohospodárskych podnikoch. V určitom období života dobytka sa do jeho potravy pridáva malý podiel koncentrovaného krmiva.

V lete sa dobytok pasie na pastvinách hneď a tak dlho, ako to umožňuje počasie. V priemere to predstavuje až sedem mesiacov, od apríla do novembra.

V zime krmivo pozostáva najmä z miestnych výrobkov z trávnych porastov: senáže a sena.

Výrobky z trávnych porastov sa vyrábajú v poľnohospodárskom podniku, ale ak je to nevyhnutné, môže sa dokúpiť krmivo, ktoré pochádza z miestnej výroby v rámci zemepisnej oblasti. Iba v prípade mimoriadnych poveternostných podmienok (sucho alebo silné zrážky) sa môže dokúpiť obmedzené množstvo krmiva zo susedných oblastí. Každý rok podiel krmiva nepochádzajúceho z vymedzenej zemepisnej oblasti predstavuje 30 % až maximálne 50 % sušiny, ktorá je potravou zvierat, čo nemá negatívny vplyv na osobitné vlastnosti mäsa.

Okrem výrobkov z trávnych porastov sú potravou aj:

— v lete (iba ak je to nevyhnutné): objemové krmivo miestnej výroby (napríklad kukurica, brečka, mláto, zemiaky, slama atď.);

— v zime: objemové krmivo a najviac 0,5 kg koncentrovaného krmiva na deň na 100 kg živej váhy.

Už spomínané dodatočné objemové krmivo sa vyrába najmä v poľnohospodárskom podniku, no v prípade potreby ho možno dokúpiť. 75 – 100 % krmiva pochádza z vymedzenej zemepisnej oblasti.

Obdobie výkrmu trvá najviac päť mesiacov. Krmivo sa dopĺňa najviac 1 kg koncentrovaného krmiva na deň na 100 kg živej váhy. Koncentrované krmivo obsahuje obilniny a dopĺňa sa o. i. ľanovými výliskami, kŕmnou repou, zemiakmi a inými. Hospodárske zvieratá sa môžu vykrmovať v maštaliach uviazané alebo neuviazané, alebo na pastvinách.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Narodenie, chov, výkrm a zabitie sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Na etikete sa musí uviesť registrovaný názov „Vlees van het rood ras van West-Vlaanderen“.

4. Stručné vymedzenie zemepisnej oblasti

Zemepisná oblasť zahŕňa belgickú provinciu Západné Flámsko.

5. Súvislosť so zemepisnou oblasťou

Špecifickosť zemepisnej oblasti

Západné Flámsko je oblasť, v ktorej sa uplatňuje tradičné poľnohospodárstvo so zmiešanými poľnohospodárskymi podnikmi. Provincia je opísaná takto: „Západné Flámsko je nízko položená oblasť […]. V oblasti je veľmi priaznivé prímorské podnebie a je v nej najmä veľmi úrodná poľnohospodárska pôda: za dunami sa nachádzajú ťažké polderové pôdy. V južnej polovici provincie sa nachádzajú pieskovohlinité pôdy, zatiaľ čo piesočnaté pôdy možno nájsť len v trojuholníku Bruggy-Torhout-Tielt. Okrem piesočnatej oblasti majú poľnohospodári v Západnom Flámsku širokú škálu možností obhospodarovania pôdy a striedania plodín.“

V Západnom Flámsku mal vďaka blízkosti Severného mora a osobitného prímorského podnebia chov hospodárskych zvierat odjakživa významné postavenie. Prímorské podnebie výrazne ovplyvňuje teplý Golfský prúd v Atlantickom oceáne. Znamená to, že v Západnom Flámsku je iba málo veľmi chladných či veľmi teplých dní. Toto mierne podnebie a skutočnosť, že v oblasti je najvyšší počet slnečných dní v Belgicku, prispievajú k bujnému rastu trávy a produkcii výrobkov z trávnych porastov, ktoré sú najdôležitejším zdrojom potravy Belgického červeného dobytka. Bohatá tráva je základom chutného mäsa so smotanovým nádychom.

Chovatelia Belgického červeného dobytka prenášajú svoje odborné znalosti z generácie na generáciu: zvieratá sa môžu pásť vonku, pokiaľ to počasie umožňuje, a ich potravou je najmä objemové krmivo. Okrem toho sú porážané o trochu neskôr ako iné plemená hovädzieho dobytka. Chovatelia hovädzieho dobytka v Západnom Flámsku prevádzkujú poľnohospodárske podniky, ktoré sú úzko spojené s miestnymi tradíciami a prispôsobili sa geografickým a klimatickým podmienkam. Popri chove poľnohospodárskych zvierat sa takisto pestujú plodiny na ornej pôde, ako sú pšenica, jačmeň, cukrová repa, zemiaky a kukurica, ktoré sa používajú ako objemové krmivo pre Belgický červený dobytok.

Špecifickosť plemena

Červený dobytok sa v Západnom Flámsku a v severnej časti francúzskeho Flámska pasie už stáročia. Približne v roku 1770 bola oblasť homogénnym chovným centrom červeného dobytka. Červený dobytok predstavoval 95 % celkovej populácie hovädzieho dobytka v regióne.

Po tom, čo v roku 1830 získalo Belgicko nezávislosť, francúzske a belgické orgány prijali rôzne prístupy k živočíšnej výrobe, čo viedlo k rozdeleniu plemena. Vo Francúzsku sa uprednostnil chov dojníc, čo viedlo k vyšľachteniu plemena „rouge des Flandres“ alebo „casselloise“. V Západnom Flámsku sa zachoval chov tohto plemena na oba účely.

V roku 1906 bolo zriadené regionálne združenie na vedenie plemennej knihy pre celé Západné Flámsko. V holandčine bolo toto plemeno známe pod menom „rood Vlaams ras“, avšak neskôr bolo zmenené na „rood ras van West Vlaanderen“, čo zdôrazňuje vymedzenú oblasť chovu tohto plemena, teda belgickú provinciu Západné Flámsko. Od začiatku 20. storočia si provincia Západné Flámsko zámerne vybrala možnosť mať vo svojej oblasti iba jediné plemeno.

Do 70. rokov 20. storočia pochádzalo až 80 % všetkého dobytka v Západnom Flámsku z plemena Belgické červené.

Plemeno sa zachovalo, pretože niektorí západoflámski poľnohospodári si ho zámerne vybrali pre osobitné kvality jeho mäsa. Ešte v roku 1994 sa 99,6 % z celej populácie Belgického červeného dobytka nachádzalo v Západnom Flámsku. Aktuálnejšie údaje dokazujú, že toto číslo je v súčasnosti naďalej vyššie ako 95 %.

Špecifickosť mäsa

Spojenie špecifických vlastností plemena a geografických vlastností provincie Západné Flámsko vytvárajú jedinečné mäso.

V priebehu storočí sa plemeno Belgické červené prispôsobilo miernemu prímorskému podnebiu tejto oblasti a plodom bohatej západoflámskej pôdy. Často sa vraví, že Belgický červený dobytok mení trávu na mäso ako žiadne iné belgické plemeno hovädzieho dobytka. Zvieratá sa v čo najväčšej možnej miere pasú na pastvinách Západného Flámska a aj v zime dostávajú bohatú zmes objemového krmiva miestnej výroby.

Mäso „Vlees van het rood ras van West-Vlaanderen“ sa líši od ostatného belgického hovädzieho mäsa svojou plnou, solídnou mäsovou chuťou. Mäsová chuť je doplnená smotanovým nádychom, ktorý pochádza z jemného tukového žilkovania. Okrem toho je mäso výrazne jemné bez straty chuti. Delikátnosť mäsa je spôsobená jemnou štruktúrou s veľmi jemnou zrnitosťou. Mäso má krásnu tmavočervenú farbu.

Za svoje špecifické vlastnosti vďačí mäso „Vlees van het rood ras van West-Vlaanderen“ plemenu, miestnemu trávovému krmivu a zrelému veku dobytka pri zabití.

Súvislosť medzi zemepisnou oblasťou a špecifickými vlastnosťami výrobku

Súvislosť medzi plemenom Belgické červené a provinciou Západné Flámsko siaha niekoľko storočí do minulosti. Zemepisná oblasť zahŕňa široké odborné znalosti miestnych chovateľov hovädzieho dobytka a efektívne vedenie plemennej knihy, ako aj osobitné klimatické a pôdne podmienky.

Vysoký podiel miestnych výrobkov z trávnych porastov v potrave hovädzieho dobytka priaznivo ovplyvňuje chuť mäsa. Vďaka priaznivému prímorskému podnebiu tráva rastie celý rok, čo prispieva k rastu svaloviny a k šťavnatosti mäsa s jemnou zrnitosťou. Kvalita mäsa je špecifickou vlastnosťou, pretože zvieratá sa od mladého veku voľne pohybujú po pastvinách a budujú si svalovú hmotu. Kravy sa niekoľkokrát otelia. Vďaka oteleniu a dojčeniu sa v mäse vytvárajú prírodné tuky, ktoré dávajú mäsu „Vlees van het rood ras van West-Vlaanderen“ smotanovú chuť.

Vzhľadom na vyšší vek zvierat pri zabití mali dostatok času na rast a budovanie svalovej hmoty z vysokokvalitného miestneho krmiva. Výsledkom je jemné a lahodné mäso z tohto statného červeného dobytka.

Takisto býčky plemena Belgické červené si budujú svalovú hmotu. Pri tradičnom chove hovädzieho dobytka býky takmer nikdy nemajú šancu dožiť sa takého dlhého veku. Väčšina býkov je zabitá, keď má približne 20 mesiacov. Býčky plemena Belgické červené sa zabíjajú až keď majú dva až tri a pol roka. Vďaka tomu si zviera vybuduje značnú svalovú hmotu a konečným výrobkom je delikátne mäso s jemným žilkovaním. Ďalším výrazným rozdielom oproti tradičnému chovu je, že Belgický červený dobytok sa môže v čo najväčšej miere voľne pohybovať a chová sa skôr na výrobkoch z trávnych porastov a objemovom krmive zo Západného Flámska, než na koncentrovanom krmive a kukurici.

Kvalita mäsa „Vlees van het rood ras van West-Vlaanderen“ sa odráža v mnohých zmienkach na starších, ako aj súčasných jedálnych lístkoch a v gastronomickej literatúre.

V súčasnosti je v gastronomických kruhoch v Západnom flámsku, ako aj v celom Belgicku mäso „Vlees van het rood ras van West-Vlaanderen“ veľmi cenené a po tomto kvalitnom výrobku existuje dopyt aj zo zahraničia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://lv.vlaanderen.be/sites/default/files/attachments/productdossier_vleesvanhetroodrasvanwestvlaanderen.doc

(1) Ú. v. EÚ L 343, 14.12.2012, s. 1.